ΓΡΑΠΤΗ ΕΡΩΤΗΣΗ E-1781/98

υποβολή: Nikitas Kaklamanis (UPE) προς την Επιτροπή

(11 Iουνίου 1998)

Θέμα: Μόλυνση με απόβλητα του ποταμού Ασωπού στην Αττική

Χιλιάδες κάτοικοι Κοινοτήτων του Νομού Αττικής συγκεντρώθηκαν στην περιοχή της γέφυρας του ποταμού Ασωπού για να διαμαρτυρηθούν για τη συνεχιζόμενη διοχέτευση λυμάτων σε αυτόν, κάτι που συνεπάγεται την ολική καταστροφή του ποταμού, καθώς και του Νότιου Ευβοϊκού Κόλπου. Αξίζει να σημειωθεί ότι ο ποτασμός Ασωπός δέχεται επί 30 χρόνια τα χημικά απόβλητα 350 βιομηχανιών, ενώ σχεδιάζεται η διοχέτευση (με κλειστό αγωγό) και άλλων επικίνδυνων αποβλήτων από 99 βυρσοδεψεία της ευρύτερης περιοχής, τα λύματα των οποίων θα καταλήγουν στην τουριστική περιοχή του Νότιου Ευβοϊκού Κόλπου.

Θα επιθυμούσα να πληροφορηθώ από την Ευρωπαϊκή Επιτροπή σε τι ενέργειες θα προβεί προς τις Ελληνικές αρχές, προκειμένου να σταματήσει η προσπάθεια περαιτέρω υποβάθμισης του ποταμού αλλά και της ευρύτερης περιοχής;

Κοινή απάντηση

του καςBjerregaard εξ ονόματος της Επιτροπής

στις γραπτές ερωτήσεις E-1475/98 και E-1781/98

(13 Ιουλίου 1998)

Το Δέλτα του Ασωπού αποτελεί υγρότοπο που έχει καταχωρηθεί σε επιστημονικό κατάλογο απογραφής ως τόπος επιλέξιμος για να περιληφθεί, στο πλαίσιο της οδηγίας περί ενδιαιτημάτων, στο ευρωπαϊκό οικολογικό δίκτυο ειδικών ζωνών προς διατήρηση, που καλείται Natura 2000. Πάντως, η εν λόγω ζώνη δεν έχει περιληφθεί στον κατάλογο προτεινομένων τόπων που κοινοποίησαν οι ελληνικές αρχές στην Επιτροπή. Επιπλέον, η ζώνη αυτή δεν έχει ταξινομηθεί ως ειδική ζώνη προστασίας στο πλαίσιο της οδηγίας σχετικά με τα πουλιά, ούτε έχει χαρακτηριστεί, με επιστημονικό τρόπο, ως σημαντική ζώνη για τα πουλιά.

Η Επιτροπή εξετάζει το πρόβλημα της ρύπανσης στην περιοχή αυτή. Θα αποσταλεί επιστολή στις ελληνικές αρχές με την οποία θα ζητούνται ακριβείς πληροφορίες σχετικά με τα μέτρα που έχουν ληφθεί για να αποφευχθεί οιαδήποτε περαιτέρω ρύπανση του Ασωπού ποταμού. Επιπλέον, θα ζητηθούν πληροφορίες αναφορικά με τους όρους εργασίας (λειτουργία και άδειες) των βιομηχανιών της ευρύτερης περιοχής Οινοφύτων-Σχηματαρίου.

Η Επιτροπή γνωρίζει τα περί της σχεδιαζόμενης βυρσοδεψικής βιομηχανικής περιοχής στη Βοιωτία, της οποίας ο κυριότερος στόχος είναι η επίλυση των πολύ σημαντικών περιβαλλοντικών προβλημάτων που δημιουργούνται από μη ελεγχόμενα βυρσοδεψεία στην περιοχή της Αττικής. Το έργο αυτό εμπεριέχεται στο ελληνικό λειτουργικό πρόγραμμα (OP) για τη βιομηχανία προς συγχρηματοδότηση από την Κοινότητα και περιλαμβάνει ανέγερση νέων εγκαταστάσεων στη Βοιωτία και τη μετεγκατάσταση των βυρσοδεψείων της Αττικής.

Σύμφωνα με τις πληροφορίες που διαθέτει η Επιτροπή, έχει ήδη συνταχθεί πλήρης εκτίμηση των περιβαλλοντικών επιπτώσεων σύμφωνα με την οδηγία 85/337/ΕΟΚ επί τη βάσει μελέτης των περιβαλλοντικών επιπτώσεων, που χρηματοδοτήθηκε από το Ευρωπαϊκό Ταμείο Περιφερειακής Ανάπτυξης (ERDF). Στο ίδιο πλαίσιο, συντάχθηκαν και χρηματοδοτήθηκαν αρκετές μελέτες (μελέτη σκοπιμότητας για τη μετεγκατάσταση των βυρσοδεψείων της Αττικής, μελέτη σκοπιμότητας και οικονομική μελέτη για τη βυρσοδεψική βιομηχανική περιοχή στη Βοιωτία, μελέτη περιβαλλοντικών επιπτώσεων για το σύνολο της λεκάνης και του στομίου του Ασωπού υποβλήθηκε στο Υπουργείο Περιβάλλοντος για τη συνήθη διαδικασία εκτίμησης και χορήγησης αδείας, τεχνική μελέτη για την ανάκτηση και επαναχρησιμοποίηση χρωμίου και τη διαχείριση της ιλύος των βυρσοδεψείων, μελέτη σχετικά με την τοπογραφία και το κτηματολόγιο της περιοχής).

Η Επιτροπή παραπέμπει το Αξιότιμο Μέλος του Κοινοβουλίου στην απάντηση που έδωσε στην προφορική ερώτηση Η-56/98 του κ. Τρακατέλλη κατά τη διάρκεια υποβολής ερωτήσεων στη μερική σύνοδο(1) του Φεβρουαρίου 1998 του Κοινοβουλίου. Η Επιτροπή ζήτησε από τις ελληνικές αρχές να υποβάλουν λεπτομερείς πληροφορίες κατά τη διάρκεια της συνεδρίασης της επιτροπής παρακολούθησης του OP για τη βιομηχανία στις 12 και 13 Φεβρουαρίου 1998 και πάλι κατά τη συνεδρίαση της επιτροπής παρακολούθησης της 28ης Μαϊου 1998. Πάντως, οι αιτηθείσες πληροφορείες δεν έχουν ακόμη υποβληθεί στην Επιτροπή για αξιολόγηση.

(1) Συζητήσεις του Κοινοβουλίου (Φεβρουαρίου 1998).